**Kjell Stefan Löfven** (\* 21. júl 1957, Štokholm, Švédsko) je švédsky politik a od októbra 2014 predseda vlády Švédskeho kráľovstva. V roku 2012 sa stal predsedom Sociálnodemokratickej strany a z titulu lídra najsilnejšieho opozičného subjektu bol do roku 2014 vodcom opozície.

Pôvodne pracoval ako zvárač. V zamestnaní sa stal aktívnym členom odborovej organizácie a postupne sa vypracoval na predsedu veľkého odborového zväzu IF Metall, na ktorého čele stál v rokoch 2006 – 2012.

Životopis
---------

Narodil sa v Štokholme, ako desaťmesačný bol umiestnený do sirotinca. Neskôr bol v pestúnskej starostlivosti rodiny žijúcej v stredošvédskej obci Sunnersta, ktorá je súčasťou komúny Sollefteå. Podľa dohody ho mali pestúni odovzdať späť do starostlivosti biologickej matke, keď k tomu bude spôsobilá, nikdy k tomu však nedošlo. Po stretnutí s bratom zistil, že sa jeho priezvisko píše Löfven, hoci dovtedy uprednostňoval tvar Löfvén a preto sa táto forma objavila v evidencii švédskeho obyvateľstva. Pestúnsky otec Ture Melander (1926 – 2003) pracoval ako drevorubač a neskôr továrenský robotník. Pestúnska matka Iris Melanderová bola zamestnaná v úlohe opatrovateľky.

Po ukončení strednej školy v Sollefteå si urobil kurz zvárania. Neskôr na univerzite v Umee (Umeå universitet) študoval odbor sociálnej starostlivosti. Po troch semestroch školu opustil.

V novembri 2003 sa oženil s Ullou Margarétou Arvidssonovou (\* 1951), členkou odborovej organizácie vo firme *Hägglunds & Söner*, kde Löfven pracoval ako zvárač. Z predchádzajúceho zväzku mala dve deti.

Politická kariéra
-----------------

Od roku 2006 pôsobil vo výkonnej rade švédskej sociálnej demokracie, kam zasadol krátko po voľbe za predsedu IF Metall. Po rezignácii straníckeho šéfa Håkana Juholta bol spomínaný ako jeho nástupca na predsedu tohto ľavicového subjektu. Dňa 27. januára 2012 sa stal predsedom sociálnych demokratov a súčasne tiež vodcom opozície.

### Predseda vlády

Potom, čo sociálna demokracia zvíťazila v parlamentných voľbách, ktoré sa konali 14. septembra 2014, sa jej líder Löfven stal hlavným kandidátom na premiérsky post. Predseda švédskeho parlamentu, Riksdagu, ho navrhol do úradu predsedu vlády a 2. októbra 2014 jednokomorový zákonodarný zbor návrh schválil. O deň neskôr menoval kráľ Karol XVI. Gustáv dvojkoaličnú Löfvenovu vládu, tvorenú sociálnymi demokratmi a zelenými.

Referencie
----------

1. ↑   *Ordförandens sida* [online]. IF Metall, [cit. 2012-01-26]. Dostupné online. Archivované 2014-10-06 z originálu. (Swedish)
2. ↑   *Trade Union leader new chairman of the Social Democrats - Stockholm News* [online]. stockholmnews.com, [cit. 2014-09-13]. Dostupné online. Archivované 2014-09-14 z originálu.
3. 1 2  HOLMBERG, Elin. Stefan Löfven: "Sörvåge är hemma
". *allehanda.se*, 26 January 2012. Dostupné online [cit. 2012-01-27]. (Swedish)
4. ↑   *Sveriges dödbok 1901-2009*. Version 5.0. vyd. Solna : Sveriges släktforskarförbund, 2010. ISBN 978-91-87676-59-8. (Swedish)
5. ↑  Stefan Löfven about his love to Ulla.
6. ↑  STENBERG, Ewa. Jag kommer att vara jätteglad att fortsätta bygga. *Dagens Nyheter*, 26 January 2012. Dostupné online [cit. 2012-01-26]. (Swedish)
7. ↑   Källor till SvD: Löfven ny S-ledare. *Svenska Dagbladet*, 26 January 2012. Dostupné online [cit. 2012-01-26]. (Swedish)
8. ↑   *Election hopeful Stefan Löfven aims to return Sweden to the left* [online]. [Cit. 2014-09-13]. Dostupné online.
9. ↑   Positiva reaktioner på Löfven. *Dagens Nyheter*, 27 January 2012. Dostupné online [cit. 2012-01-27]. (Swedish)
10. ↑  Richard Orange. *Tough on finance, tough on migrants: how Stefan Löfven brought Sweden's left in from the cold* [online]. The Guardian, [cit. 2014-08-08]. Dostupné online.
11. ↑   *Sweden Social Democrats will end tax cuts if they win election*
- Reuters *[online]. [Cit. 2014-09-13]. Dostupné online.*
12. ↑   *Sverige har fått en ny statsminister* [online]. [Cit. 2014-10-02]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Stefan Löfven**

Zdroj
-----

*Tento článok je čiastočný alebo úplný preklad článkov Stefan Löfven na anglickej Wikipédii a Stefan Löfven na českej Wikipédii.*

Autoritné údaje: * GND: 1107885558
* ISNI: 0000 0004 1877 5605
* VIAF: 305241293